
Kolumbia / Ihmiskauppa ja tukitoimet ihmiskaupan uhreille
Colombia / Human trafficking and support available to victims of human trafficking

Kysymykset
1) Ihmiskauppa Kolumbiassa (yleisyys, suurimmat toimijat, yleisimmät uhriprofiilit)?
2) Viranomaisten toimet ihmiskauppaa vastaan (lainsäädäntö, rangaistukset, konkreettiset toimet)?
3) Ihmiskaupan uhreille tarjottava tuki sekä pääsy tuen piiriin? Toimet uudelleen uhriutumista vastaan?
Questions
1) Human trafficking in Colombia (prevalence, main perpetrators, most common victim profiles)?
2) Measures taken by the authorities to combat human trafficking (legislation, penalties, specific actions)?
3) Support available to victims of human trafficking and access to such support? Measures to prevent re-victimisation?



[bookmark: _Hlk129259295]Ihmiskauppa Kolumbiassa (yleisyys, suurimmat toimijat, yleisimmät uhriprofiilit)?
Ajankohtaista Kolumbiassa:
Kolumbian politiikassa on tapahtumassa siirtyminen vasemmalta laitaoikealle uuden presidentin Abelardo de la Espriellan aloitettua kautensa elokuussa 2026.[footnoteRef:1] Espriellan odotetaan harjoittavan kovan käden turvallisuuspolitiikkaa. Hän on luvannut lopettaa käynnissä olevat rauhanneuvottelut aseellisten ryhmien kanssa ja siirtyä sen sijaan voimakkaampaan sotilaalliseen toimintaan. Hänen ohjelmaansa kuuluvat myös laittoman talouden purkaminen, alueellisen hallinnan palauttaminen, asevoimien vahvistaminen sekä huumekaupan ja kiristyksen torjunnan tehostaminen.[footnoteRef:2] Hänen vaaliohjelmansa keskittyi pääasiassa lupaukseen harjoittaa rautanyrkki-politiikkaa rikollisryhmiä vastaan. Hän on todennut, että kaikki huumekauppaan, laittomaan kaivostoimintaan, kiristykseen ja salakuljetukseen sekaantuneet jengit ovat ”terroristeja, joita kohdellaan sellaisina”.[footnoteRef:3]  [1:  Al Jazeera 8.8.2026.]  [2:  HSF Kramer 7.8.2026.]  [3:  The Guardian / Rogero 25.8.2026.] 

Aiemmat ihmiskauppaa käsittelevät keskeiset lähteet:
Ihmiskauppaa Kolumbiassa on käsitelty myös Euroopan Unionin turvapaikkavirasto EUAA:n joulukuussa 2025[footnoteRef:4] ja Saksan maahanmuuttoviranomaisten (BAMF) heinäkuussa 2026 julkaisemissa raporteissa[footnoteRef:5]. [4:  EUAA 12/2025, s. 78–80.]  [5:  BAMF 7/2026. ] 

Ihmiskaupan yleisyys, yleisimmät uhriprofiilit
Käytettävissä olevista lähteistä ei löytynyt täsmällistä tietoa ihmiskaupan yleisyydestä Kolumbiassa. Sekä YK:n talous- ja sosiaalineuvosto (UN ECOSOC) että Global Initiative Against Transnational Organized Crime (GI-TOC) -verkosto toteavat Kolumbian olevan ihmiskaupan lähtö-, kauttakulku- ja kohdemaa[footnoteRef:6], GI-TOC:in kuvaillessa maata lisäksi ”merkittäväksi ihmiskaupan solmukohdaksi”[footnoteRef:7]. Kolumbia sijoittui vuonna 2025 maailmanlaajuisen järjestäytyneen rikollisuuden indeksillä (engl. Global Organized Crime Index) toiseksi kaikkiaan 193 maan vertailussa. Ihmiskauppa oli yksi kärjessä olevista rikollisuuden muodoista Kolumbiassa.[footnoteRef:8] Useiden lähteiden perusteella ihmiskauppa kytkeytyy Kolumbiassa aseelliseen konfliktiin ja sen myötä järjestäytyneeseen rikollisuuteen.[footnoteRef:9] [6:  UN ECOSOC 20.10.2025, s. 8; GI-TOC 2026, s. 3.]  [7:  GI-TOC 2026, s. 3.]  [8:  GI-TOC 2026, s. 1.]  [9:  Defensoría del Pueblo 28.7.2026; USDOS 9/2025; UN HRC 20.5.2024, s. 3.] 

Kolumbiassa on useita ihmiskauppaan liittyviä tietolähteitä, mutta niitä ei usein koota yhteen asianmukaisen analyysin tekemiseksi. Viranomaisten määrälliset tiedot ihmiskaupasta ovat hajallaan eri rekistereissä: poliisilla on tietokanta, jossa kaikki seksuaalirikokset on ryhmitelty otsikon ”seksuaalista vapautta, koskemattomuutta ja kehitystä vastaan tehdyt rikokset” alle (rikoslain artiklat 205–219, näistä myöhemmin lisää), eikä rikoksia ainakaan julkisesti eritellä tyypeittäin. (Paikallinen) oikeusasiamiehen toimisto (la Personería) puolestaan tarjoaa tietoja apua pyytäneistä uhreista; oikeuslääketieteen laitos (Medicina Legal) käsittelee tapauksia, jotka perustuvat terveydenhuollon toimipisteiden ilmoituksiin;  Kolumbian perhehuoltoinstituutti ICBF (El Instituto Colombiano de Bienestar Familiar) julkaisee tapaukset, joissa on kyse ”oikeuksien palauttamisesta” (tästä lisää jäljempänä) ja syyttäjänvirasto (la Fiscalía) hoitaa rikosilmoitusmenettelyjä.[footnoteRef:10] [10:  La Silla Vacía / Cuesta 30.6.2024.] 

Kolumbian kansallisen oikeusasiamiehen toimiston (Defensoría del Pueblo) mukaan vuosina 2020–2023 rekisteröitiin 709 ihmiskauppatapausta ja tämän rikoksen uhreiksi joutuneiden 12–17-vuotiaiden nuorten määrä kasvoi 400 %.[footnoteRef:11] Syyttäjänviraston mukaan vuonna 2025 Kolumbiassa kirjattiin 329 ihmiskauppatapausta. Sisäministeriön alaisuudessa toimivan ihmiskaupan torjunnan operatiivisen keskuksen COAT:n (Centro Operativo Anti-Trata) mukaan vuonna 2025 uhreja raportoitiin 435, joista suurin osa (380) oli naisia. Vuoden aikana ”käsitellyistä” 268 tapauksesta suurin osa (178) oli 27–59-vuotiaita. Ikähaitari ulottui kuitenkin alle 5-vuotiaasta yli 60-vuotiaisiin. Käsitellyistä tapauksista suurimmassa osassa (199) kyseessä oli seksuaalinen hyväksikäyttö. Uhrien yleisin lähtöalue oli Norte de Santanderin departementti ja etenkin siellä sijaitsevat Cúcuta ja Tibú.[footnoteRef:12] [11:  Infobae / Rodríguez 28.11.2024.]  [12:  Defensoría del Pueblo [päiväämätön], s. 6–7, 10, 12–14. Kolumbian kartta ks. UN Geospatial 1.3.2026.] 

Infobae-media siteeraa Kolumbian sisäministeriötä, jonka mukaan vuonna 2024 dokumentoitiin 436 ihmiskaupan uhria, mikä oli suurin luku vuoden 2008 jälkeen. Ministeriö huomautti tosin myös, että lukujen kasvu saattoi johtua viranomaisten parantuneesta kyvystä dokumentoida tapauksia. Useat kansalaisjärjestöt ovat kuitenkin korostaneet, että tapauksia jää edelleen laajalti kirjaamatta ja että tuhansia uhreja ei ole vieläkään tunnistettu. Syyttäjänviraston mukaan myös monet miehet päätyvät ihmiskaupan uhreiksi, mutta niistä ei raportoida usein esimerkiksi leimautumisen pelon vuoksi.[footnoteRef:13] Myös UN ECOSOC toteaa, että ihmiskauppa koskee erityisesti naisia ja tyttöjä[footnoteRef:14], mutta on huomionarvoista, että ihmiskauppaa käsittelevän YK:n erityisraportoijan mukaan miesten, poikien ja muunsukupuolisten (”gender-diverse persons”) henkilöiden seksuaalinen hyväksikäyttö on aliraportoitua, mikä johtuu leimautumisesta, syrjinnästä ja väkivallasta. Nämä tekijät lisäävät riskiä joutua ihmiskaupan uhreiksi ja rajoittavat suojelun saatavuutta[footnoteRef:15].  [13:  Infobae / Lancheros 27.7.2025.]  [14:  UN ECOSOC 20.10.2025, s. 8.]  [15:  UN HRC 20.5.2024, s. 10.] 

UN ECOSOC toteaa, että Kolumbiassa ihmiskauppaa harjoitetaan mm. seksuaalisen ja työvoiman hyväksikäytön tarkoituksiin. Ihmiskauppa koskee erityisesti naisia ja tyttöjä, venezuelalaisia[footnoteRef:16] maahanmuuttajia, alkuperäiskansoja, afrokolumbialaisia sekä seksuaali- ja sukupuolivähemmistöön kuuluvia henkilöitä. Monilla edellä mainituista henkilöistä on samanaikaisesti useita haavoittuvuustekijöitä.[footnoteRef:17] Yhdysvaltain ulkoministeriön (USDOS) ihmiskaupparaportissa[footnoteRef:18] todetaan, että Kolumbiassa ihmiskauppa koskee kaikkia yhteisöjä. USDOS katsoo haavoittuviksi ryhmiksi UN ECOSOC:n mainitsemien väestöryhmien lisäksi vammaiset; ne, jotka aikovat ylittää Kolumbian ja Panaman välisen Dariénin alueen ja siirtyä laittomasti Yhdysvaltoihin; maan sisäisesti siirtymään joutuneet henkilöt (IDP[footnoteRef:19]) sekä ne, jotka asuvat alueilla, joilla toimii laittomia aseellisia ryhmiä ja rikollisjärjestöjä.[footnoteRef:20]  [16:  Venezuelalaisten tilannetta ei kuitenkaan käsitellä tässä kyselyvastauksessa laajasti. Venezuelalaisista lisää ks. CSIS / Rubio et al. 23.6.2026.]  [17:  UN ECOSOC 20.10.2025, s. 8–9.]  [18:  Syyskuussa 2025 julkaistu raportti kattaa ajanjakson 4/2024–3/2025, mutta uhriprofiileja käsittelevässä kohdassa esitetään yhteenveto hallituksen ja kansalaisyhteiskunnan raporteista,  jotka koskevat ihmiskaupan luonnetta ja laajuutta viimeisen viiden vuoden aikana.  ]  [19:  Internally displaced persons.]  [20:  USDOS 9/2025.] 

Ihmiskauppaa käsittelevä YK:n erityisraportoija huomauttaa, että henkilöiden pakotetut katoamiset, sieppaukset, pakkorekrytointi, alaikäis- ja pakkoavioliitot, seksiorjuus, lasten rekrytointi ja hyväksikäyttö sekä naismurhat  voivat olla yhteydessä ihmiskauppaan.[footnoteRef:21]  [21:  UN HRC 20.5.2024, s. 4.] 

Seuraavassa joitakin tietoja (mahdollisesti) haavoittuvissa olosuhteissa elävien väestöryhmien määrästä ja ihmiskaupan muodoista:
Walk Free -järjestön “modernin orjuuden” indeksin[footnoteRef:22] arvion mukaan Kolumbiassa eli vuonna 2021 modernissa orjuudessa 7,8 ihmistä jokaista tuhatta asukasta kohti. Lukumääräisesti heitä oli noin 397 000, maan koko väestömäärän ollessa (vuonna 2021) lähes 50,9 miljoonaa.[footnoteRef:23] Modernia orjuutta ei ole määritelty juridisesti, mutta Walk Free sisällyttää siihen pakkotyön, velkavankeuden, pakkoavioliitot, muun orjuuden ja orjuuden kaltaiset käytännöt sekä ihmiskaupan.[footnoteRef:24]  [22:  ”Modernin orjuuden” (Global Slavery Index) indeksi kattaa 160 maata, ja siinä esitetään kansalliset arviot ilmiön esiintyvyydestä tuhatta ihmistä kohti sekä arviot uhrien lukumäärästä tarkastelemalla yksilö- ja maakohtaisia riskitekijöitä. Analyysi perustuu tuhansien uhrien haastatteluihin 75 maassa sekä Walk Free -järjestön arvioon kansallisista riskitekijöistä. Lisätietoja ks. Walk Free [päiväämätön]a.]  [23:  Walk Free 2023, s. 1.]  [24:  Walk Free [päiväämätön]b.] 

Vuonna 2018 toteutetun väestönlaskennan mukaan Kolumbian väestöstä yli 4 % kuului erilaisiin alkuperäiskansoihin ja afrokolumbialaisten osuus väestöstä oli lähes 10 %.[footnoteRef:25] [25:  MRG 6/2023.] 

YK:n pakolaisjärjestö UNHCR:n vuoden 2026 puolivälin seurantatietojen mukaan  Kolumbian IDP-väestön määrä on maailman toiseksi suurin, noin 7,1 miljoonaa. Lisäksi Kolumbiassa oleskelee maailman suurin pakolaisväestö, noin 2,8 miljoonaa, joka muodostuu enimmäkseen venezuelalaisista.[footnoteRef:26] Vuonna 2024 tunnistetuista ihmiskaupan uhreista 30 % oli venezuelalaisia.[footnoteRef:27] [26:  UNHCR 18.8.2026 / 7/2026, s. 1.]  [27:  USDOS 9/2025.] 

Naisiin ja tyttöihin kohdistuva seksikauppa on yleistä Kolumbiassa, etenkin tiheästi asutuissa kaupungeissa sekä matkailukohteissa ja suurten kaivosteollisuuden keskittymien läheisyydessä. Ihmiskauppiaat värväävät kolumbialaisia ja venezuelalaisia naisia ja tyttöjä myös sääntelemättömälle alalle ”nettikameramalleiksi”. Joissakin tapauksissa naisia ja tyttöjä huumataan ja pelotellaan, heidän henkilöasiakirjansa anastetaan ja heidät asetetaan velkavankeuteen ja kiristystilanteisiin, joissa uhrit pakotetaan seksuaalisiin tekoihin suoratoistopalveluissa. Hallitus ja kansalaisjärjestöt ovat ilmaisseet huolensa kukoistavasta nettikamerateollisuudesta ja sen yhteyksistä seksikauppaan.[footnoteRef:28] Human Rights Watch (HRW) -ihmisoikeusjärjestö on julkaissut joulukuussa 2024 laajan raportin nettikamerabisneksestä, joiden alustoja ovat mm. LiveJasmin, Chaturbate, BongaCams ja Stripchat.[footnoteRef:29] HRW:n selvitys paljasti, että vaikka alustoilla on käytäntöjä tai ohjeita, jotka kieltävät ilman suostumusta tapahtuvien seksuaalisten tekojen harjoittamisen, näissä käytännöissä on useita merkittäviä aukkoja, jotka voivat altistaa studiomallit seksuaaliselle hyväksikäytölle.[footnoteRef:30] [28:  USDOS 9/2025.]  [29:  HRW 12/2024.]  [30:  HRW 12/2024, s. 139–140.] 

Kolumbiassa    prostituutio    ei    ole    laitonta    eikä    sitä    rangaista,    kuten    todetaan    vuoden 2010 tuomiossa  no. T-6291. Kolumbiasta kuitenkin puuttuu erityinen oikeudellinen    kehys, joka suojelisi vapaaehtoisesti prostituutiota harjoittavien henkilöiden oikeuksia ja    sääntelisi ammattia.[footnoteRef:31] La Silla Vacía -median artikkelissa (6/2024) huomautetaan, että vapaaehtoisen ja laillisen prostituution, seksuaalisen hyväksikäytön ja ihmiskauppaverkostojen harjoittaman pakottamisen välille on vaikeaa vetää selkeitä rajalinjoja. Kolumbiaa leimaa syvä eriarvoisuus, jolloin kysymys prostituution suostumukseen perustuvasta luonteesta on erityisen monimutkainen. Yhteiskunta ja eri instituutiot voivat olettaa, että prostituutioon osallistuvat henkilöt ovat valinneet sen vapaaehtoisesti. Olettamus jättää huomiotta henkilöiden sosioekonomiset tilanteet, jotka voivat vaikuttaa päätöksentekoon pakottavasti. Lisäksi on olemassa kulttuurisia mielikuvia, jotka normalisoivat ja ylläpitävät seksuaalista hyväksikäyttöä.[footnoteRef:32] [31:  Corporación Espacios de Mujer [päiväämätön]a.]  [32:  La Silla Vacía / Cuesta 30.6.2024.] 

Yhdysvaltion työministeriö (USDOL) raportoi, että 7–14-vuotiaista kolumbialaislapsista 0,8 % työskentelee ja käy koulua samanaikaisesti ja 0,9 % (noin 72 400) 5–14-vuotiaista tekee yksinomaan työtä. 15–17-vuotiaista noin 2 % (noin 51 500) tekee vaarallista työtä.[footnoteRef:33] [33:  USDOL 9/2025, s. 1.] 

Kolumbiassa lasten pakkotyö on yleistä, ja sitä esiintyy kaivoksilla, kahvi- ja palmuviljelmillä, kotitalouspalveluissa sekä kerjäämisessä kaupunkialueilla. Ihmiskauppiaat käyttävät pakkotyöhön lapsia, jotka työskentelevät epävirallisella sektorilla ja katukaupassa. Ihmiskauppiaat houkuttelevat poikia pakkotyöhön lupaamalla heille mahdollisuutta pelata kansainvälisissä jalkapalloliigoissa. He altistavat pojat velkavankeudelle, asiakirjojen takavarikoinnille ja palkkojen pidättämiselle; ja joissakin tapauksissa poikia käytetään hyväksi eri aloilla ml. seksikauppa ja kotiapulaisena työskentely. Tarkkailijoiden mukaan ihmiskauppiaat saattavat käyttää sosiaalisen median alustoja rekrytoidessaan potentiaalisia uhreja.[footnoteRef:34]  [34:  USDOS 9/2025. Lapsityövoimasta lisää ks. USDOL 9/2025.] 

Lasten pakottaminen kotiapulaisiksi (”criadazgo”) on maassa yleinen ihmiskaupan muoto, joka on suurelta osin normalisoitunut ja jää viranomaisten silmiltä piiloon. Sekä kaupunkien että maaseudun keski- ja yläluokan perheet ottavat kotiapulaisiksi lapsia, jotka ovat lähes poikkeuksetta peräisin köyhistä afrikkalaistaustaisten ja alkuperäiskansojen perheistä. Perheille luvataan lasten mm. ylläpito ja palkkio tai pääsy koulutukseen, mutta hyvin harvat näissä työoloissa olevat lapset saavat luvattua korvausta. Criadazgo-tilanteessa olevat kolumbialaiset lapset ovat erittäin alttiita seksuaaliselle ja työperäiselle ihmiskaupalle.[footnoteRef:35]  [35:  USDOS 9/2025.] 

Kolumbiassa alaikäisavioliitot olivat sallittuja vuoteen 2024 asti. Avioituneiden alaikäisten tyttöjen määrä on ollut kolminkertainen poikiin nähden, ja se on ollut erityisen yleistä köyhän väestön sekä maaseutu- ja alkuperäisväestön keskuudessa.[footnoteRef:36]  [36:  The Guardian / Taylor 14.11.2024.] 

FARC:n laskettua aseensa vuonna 2016 lapsisotilaiden määrä laski, mutta sittemmin alaikäisten rekrytointi aseellisin ryhmiin alkoi uudestaan lisääntyä. International Crisis Group -tutkimuslaitos arvioi (2/2026), että alaikäisiä taistelijoita on Kolumbiassa reilusti yli tuhat.[footnoteRef:37] HRW on julkaissut (8/2026) laajan raportin lasten värväyksestä aseellisiin ryhmiin.[footnoteRef:38] YK:n vahvistamien tapausten mukaan aseellisten ryhmien Kolumbiassa värväämien ja käyttämien lasten määrä on noussut 300 % viimeisten viiden vuoden aikana, ja väkivallan kärjistyminen asettaa kymmeniä tuhansia lapsia vaaraan. YK:n pääsihteerin raportissa esitettyjen, vuotta 2024 koskevien vahvistettujen lukujen mukaan aseelliset ryhmät Kolumbiassa värväävät keskimäärin yhden lapsen joka 20. tunti. Lapset pakotetaan usein liittymään ryhmiin tukeakseen perheitään, paetakseen kotona vallitsevaa väkivaltaa tai turvallisuuttaan uhkaavien tekijöiden vuoksi. Monet rekrytoidaan sen jälkeen, kun heidät on erotettu huoltajistaan ja heiltä on riistetty suojelu ja selviytymismahdollisuudet. Aseelliset ryhmät käyttävät yhä enemmän sosiaalista mediaa lasten rekrytointiin, usein antamalla vääriä lupauksia paremmasta elämästä ja työllistymisestä. Ryhmään päästyään lapset eivät voi paeta.[footnoteRef:39] [37:  Crisis Group 12.2.2026, s. 2.]  [38:  HRW 8/2026.]  [39:  UNICEF 11.2.2026.] 

Kolumbialaiset miehet ovat alttiita kansainvälisten turvallisuusyritysten petollisille työtarjouksille. Nämä yritykset ovat palkanneet entisiä upseereita turvallisuustehtäviin ja pakottaneet myöhemmin monet heistä toimimaan palkkasotilaina ulkomaisissa konflikteissa, kuten  Venäjän ja Ukrainan välisessä sodassa sekä Sudanissa taistelevissa puolisotilaallisissa ryhmissä. ”Häikäilemättömät” toimijat, kuten venäläiset virkamiehet ja laittomat rekrytoijat ovat rekrytoineet vilpillisesti 18–22-vuotiaita naisia Kolumbiasta ja muualta Etelä-Amerikasta ammatillisiin koulutusohjelmiin ja sijoittaneet heidät myöhemmin droonien tuotantolaitoksiin. Raporttien mukaan näiden laitosten työntekijät altistuvat vaarallisille työoloille ja valvonnalle, työaika- ja palkkarikkomuksille, sopimusten vaihtamiselle sekä työntekijöiden maksamille rekrytointimaksuille, jotka kaikki ovat ihmiskaupan merkkejä.[footnoteRef:40] [40:  USDOS 9/2025. Ks. myös UN HRC 11.9.2026. Kolumbialaisista palkkasotureista Sudanissa lisää ks. CIG 4/2026.] 

Rikollisuutta ml. ihmiskauppaa harjoittavat ryhmät
Huumerikollisuus ja ihmiskaupalla ovat yhteydessä toisiinsa. Eräs kansalaisjärjestö raportoi USDOS:ille, että huumeiden salakuljetusorganisaatiot johtavat ihmiskauppaverkostoja Amazonasin, Chocon, La Guajiran, Antioquian ja Norte de Santanderin departementeissa ja pakottavat väitetysti ihmisiä rikollisuuteen.[footnoteRef:41]  [41:  USDOS 9/2025.] 

Useat aseelliset ryhmät, ml. Clan del Golfo (Gulf Clan, Gaitanistas[footnoteRef:42]), ELN (Ejército de Liberación Nacional[footnoteRef:43]), FARC-EP:stä eronneet ryhmät ml. EMBF (Estado Mayor de los Bloques y Frentes[footnoteRef:44]) sekä aiemmin Segunda Marquetaliana[footnoteRef:45] tunnetut ryhmät toimivat alueilla, joilla haavoittuvassa asemassa olevia ihmisiä voidaan hyväksikäyttää ihmiskaupassa ja muussa laittomassa toiminnassa. Nämä ryhmät pakkovärväävät ja käyttävät lapsisotilaita taistelijoina, tiedonantajina ja laittomien viljelykasvien sadonkorjaajina Caucan, Chocón[footnoteRef:46], Córdoban, Nariñon[footnoteRef:47] ja Norte de Santanderin departementeissa. Lisäksi ne hyväksikäyttävät lapsia seksikaupassa.[footnoteRef:48]  [42:  Clan del Golfo on Kolumbian hallitseva rikollisjärjestö, joka harjoittaa pääasiassa huumekauppaa.  Lisäksi se harjoittaa laitonta taloudellista toimintaa kuten laitonta kullankaivuuta ja kiristystä. (InSight Crime 6.7.2026 [päivitys].)]  [43:  ELN on Kolumbian viimeinen jäljellä oleva kapinallisryhmä ja yksi vahvimmista rikollisjärjestöistä Latinalaisessa Amerikassa. (InSight Crime 12.8.2026.)]  [44:  EMBF on kolumbialainen rikollisjärjestö, jonka juuret ovat maan vasemmistolaisessa sissiliikkeessä. (InSight Crime 31.7.2025.)]  [45:  Liikkeen perustivat lakanneen sissijärjestö FARC:in muutamat jäsenet. Se on sisäisesti jakautunut, mutta toimii edelleen, etenkin Venezuelan rajan läheisyydessä. (InSight Crime 19.8.2025.)]  [46:  Vuonna 2022 eräs kansainvälinen järjestö raportoi, että 77 % Chocón departementin kunnista oli suuressa vaarassa joutua lapsisotilaiden värväyksen kohteeksi, erityisesti alkuperäiskansojen ja afrokolumbialaisten lasten osalta. (USDOS 9/2025.)]  [47:  Vuonna 2022 eräs kansainvälinen järjestö raportoi, että 33 % Nariñon departementin kunnista oli suuressa vaarassa joutua lapsisotilaiden värväyksen kohteeksi, erityisesti alkuperäiskansojen ja afrokolumbialaisten lasten osalta. (USDOS 9/2025.)]  [48:  USDOS 9/2025.] 

Clan del Golfo kontrolloi lähes täysin Dariénin aluetta veloittaen siirtolaisilta korkeita hintoja ja pakottaen joitakin kuljettamaan huumeita maksuna. Venezuelalainen rikollisjärjestö Tren de Aragua[footnoteRef:49] ja muut ulkomaiset rikollisryhmät ovat laajentaneet toimintaansa erityisesti Venezuelan ja Kolumbian rajaseudulla. Korruptoituneet virkamiehet ja yksityisen sektorin toimijat liikenne- ja matkailualalla edistävät näiden salakuljetusverkostojen toimintaa.[footnoteRef:50]  [49:  Tren de Aragua on Venezuelan vahvin kotimaista alkuperää oleva rikollisjärjestö. Se on laajentanut toimintaansa ulkomaille. Lisätietoja ks. InSight Crime 26.7.2026 [päivitys].]  [50:  GI-TOC 2026, s. 3.] 

Vuonna 2023 julkaistun raportin mukaan ELN ja Tren de Aragua ylläpitävät venezuelalaisia maahanmuuttajia ja kolumbialaisia IDP-henkilöitä riistäviä seksikauppaverkostoja Norte de Santanderin departementissa sijaitsevassa Villa del Rosarion rajakaupungissa. Lisäksi Tren de Araguan jäsenten kerrotaan voittaneen uhriensa luottamuksen majoittamalla heitä päivävuokralla maksettavissa huoneissa eli pagadiarioissa ja sallimalla heidän kerryttää päivittäisiä velkoja. Kun uhrit he eivät pysty maksamaan, jäsenet hyväksikäyttävät heitä seksikaupassa. Tren de Aragua on tiettävästi käyttänyt Cúcutan paikallista liikenteen solmukohtaa siirtääkseen ihmiskaupan uhreja muihin alueen maihin, sekä helpottamaan ihmiskauppatoimintaa Bogotássa, Calissa, Medellínissä, Pereirassa ja rajakaupungeissa. Tren de Araguan jäsenten väitetään tehneen fyysisen merkinnän naisten ja tyttöjen korvan taakse osoittaakseen omistusoikeutensa.[footnoteRef:51] [51:  USDOS 9/2025.] 

Viranomaisten toimet ihmiskauppaa vastaan (lainsäädäntö, rangaistukset, konkreettiset toimet)?
Kansainväliset sopimukset
Kolumbia on ratifioinut sekä YK:n kansainvälisen järjestäytyneen rikollisuuden torjuntaa koskevan yleissopimuksen (United Nations Convention Against Transnational Organized Crime)[footnoteRef:52] että sitä täydentävän, etenkin naisiin ja lapsiin kohdistuvan ihmiskaupan vastaisen pöytäkirjan (a Protocol to Prevent, Suppress and Punish Trafficking in Persons, Especially Women and Children, supplementing the United Nations Convention against Transnational Organized Crime)[footnoteRef:53]. Kolumbia on lisäksi ratifioinut kahdeksan kymmenestä keskeisestä Kansainvälisen työjärjestö ILO:n yleissopimuksesta sekä muita ILO:n sopimuksia kuten kotityöntekijöitä koskevan yleissopimuksen (Domestic Workers Convention, 2011, no 189) sekä alkuperäiskansoja ja heimokansoja koskevan yleissopimuksen (Indigenous and Tribal Peoples Convention, 1989, no 169).[footnoteRef:54]  [52:  UN Treaty Collection [päiväämätön]; UN HRC 20.5.2024, s. 11.]  [53:  UN Treaty Collection 3.9.2026 [päivitys]; UN HRC 20.5.2024, s. 11.]  [54:  ILO [päiväämätön]; UN HRC 20.5.2024, s. 12.] 

Lisäksi Kolumbia on ratifioinut Amerikan valtioiden välisen, naisiin kohdistuvan väkivallan vastaisen yleissopimuksen (Inter-American Convention on the Prevention, Punishment and Eradication of Violence against Women ”Convention of Belem do Para” A–61) sekä Amerikan valtioiden välisen yleissopimuksen alaikäisten kansainvälisestä liikkuvuudesta (Inter-American Convention on International Traffic in Minors B–57).[footnoteRef:55] [55:  OAS [päiväämätön]; UN HRC 20.5.2024, s. 12.] 

Kolumbia on allekirjoittanut tai ratifioinut lisäksi useita muita kansainvälisiä sopimuksia.[footnoteRef:56] [56:  Kaikki sopimukset ks. BAMF 7/2026, s. 5–7.] 

Kansallinen lainsäädäntö
Ihmiskauppa, orjuus ja pakkotyö on kielletty Kolumbian perustuslain artiklassa 17.[footnoteRef:57] Lisäksi Kolumbia on hyväksynyt vuonna 2005 ihmiskaupan vastaisen lain (Ley 985 de 2005 por medio de la cual se adoptan medidas contra la trata de personas y normas para la atención y protección de las víctimas de la misma[footnoteRef:58]), joka on ihmiskauppaa käsittelevän YK:n erityisraportoijan mukaan  ”kattava ja ihmisoikeussopimusten mukainen”.[footnoteRef:59]   [57:  UN HRC 20.5.2024, s. 12.]  [58:  Función Pública [päiväämätön].]  [59:  UN HRC 20.5.2024, s. 12.] 

Lain no 985 artiklassa 2 määrätään mm, että valtiolla on velvollisuus toimia asianmukaisella huolellisuudella ihmiskaupan ehkäisemiseksi, ihmiskauppaa harjoittavien henkilöiden tutkimiseksi ja syytteeseen asettamiseksi sekä ihmiskaupan uhrien auttamiseksi ja suojelemiseksi. Lisäksi siinä määrätään yhteistyöstä kansalaisyhteiskunnan järjestöjen ja yksityisen sektorin kanssa. Koordinoinnin ja strategian osalta laissa no 985 perustetaan ihmiskaupan torjumista käsittelevä virastojen välinen komitea, jonka tehtävänä on määritellä kansallinen strategia neljän vuoden välein. (Laista lisää tämän vastauksen kohdassa 3).[footnoteRef:60] [60:  Función Pública [päiväämätön].] 

Ihmiskaupan määritelmä löytyy Kolumbian rikoslain (Código Penal no 599) artiklan 188 A-kohdasta. Kyseistä kohtaa on muutettu elokuussa 2026 ”muutoslain” no 2608[footnoteRef:61] artiklalla 3. Muutoslaissa ja muutetussa rikoslaissa ihmiskauppa määritellään seuraavasti [epävirallinen käännös]: ”Jokainen, joka millä tahansa tavalla rekrytoi, siirtää, kuljettaa, ottaa vastaan, majoittaa, tavoittelee, mainostaa, alistaa, pakottaa, auttaa tai myy henkilöä hyväksikäyttötarkoituksessa, kansallisella alueella tai ulkomaille, tuomitaan 13:sta 23:een vuoteen vankeutta ja sakkoon, joka on 800–1 500 kertainen kuukausittaiseen lakisääteiseen vähimmäispalkkaan verrattuna. Hyväksikäytöllä tarkoitetaan taloudellisen hyödyn tai muun edun hankkimista itselle tai toiselle henkilölle mm. seuraavin keinoin: orjuus tai orjuutta vastaavat käytännöt; pakkotyö ja pakotettu palveleminen; toisen henkilön kerjääminen; pakotettu rikollisuus; toisen henkilön prostituution hyväksikäyttö tai muut seksuaalisen hyväksikäytön muodot; laiton adoptio; orja-avioliitto tai pakkoavioliitto; elinten, solujen, kudosten tai kehon nesteiden poisto ja kauppa; lisääntymiseen liittyvä hyväksikäyttö; yli 18-vuotiaiden pakkovärväys aseellisen konfliktin yhteydessä sekä mikä tahansa muu hyväksikäytön muoto, joka loukkaa uhrin ihmisarvoa, henkilökohtaista vapautta, itsemääräämisoikeutta tai fyysistä, psyykkistä tai emotionaalista koskemattomuutta. Uhrin antama suostumus mihin tahansa em. hyväksikäytön muotoon ei vapauta tekijää rangaistuksesta. (8/2026 asti voimassa olleesta ihmiskaupan määritelmästä ks. alaviite).”[footnoteRef:62] [61:  República de Colombia / Secretaría General del Senado 2026.]  [62:  Muutoslaki, ks. República de Colombia / Secretaría General del Senado 2026; Rikoslaki, ks. República de Colombia / Secretaría General del Senado 2000. Rikoslaista löytyy myös aiemmin voimassa olleita, hieman suppeampia ihmiskaupan määritelmiä, klikkaa artikla 188 A:n lopussa kohtaa ”Legislación Anterior”. USDOS toteaa [ennen muutoslain voimaantuloa koskevasta rikoslain kohdasta 188 A], että ihmiskaupan määritelmä ei sisältänyt ihmiskaupan keinoja, mutta määritelmässä viitattiin nimenomaisesti siihen, että [uhrin] suostumus ei ole merkityksellinen. Tältä osin Kolumbian ihmiskaupan määritelmä erosi YK:n ihmiskaupan vastaisesta pöytäkirjasta. [Ennen muutoslain voimaantuloa] Kolumbian rikoslain artikla 188A kriminalisoi seksuaalisen ja työvoiman ihmiskaupan ja määrää rangaistukseksi 13–23 vuotta vankeutta sekä 800–1500 kertaiset sakot kuukausittaiseen vähimmäispalkkaan verrattuna. USDOS:in mukaan artikla 188A:n mukaiset rangaistukset olivat riittävän ankaria ja seksuaalisen ihmiskaupan osalta verrannollisia muihin vakaviin rikoksiin kuten raiskaukseen määrättyihin rangaistuksiin. Rikoslain artikla 188A oli USDOS:in mukaan ristiriidassa kansainvälisen oikeuden mukaisen ihmiskaupan määritelmän kanssa, sillä laissa ei mainita voimaa, petosta tai pakottamista ihmiskaupparikoksen olennaisina osina. (USDOS 9/2025.)] 

Muutoslain tarkoituksena on vahvistaa ihmiskauppaa koskevaa lainsäädäntöä kaikkien ihmiskaupan muotojen torjumiseksi, tehostaa ennaltaehkäisyä ja taata uhreille suojelu- ja avustustoimien saatavuus sekä vahvistaa viranomaisten välistä ja kansainvälistä yhteistyötä tämän ihmiskaupan torjumiseksi.[footnoteRef:63]  [63:  República de Colombia / Secretaría General del Senado 2026.] 

Rikoslaissa on ollut [jo ennen muutoslakia] sellaisia määräyksiä, joiden perusteella Kolumbiassa on USDOS:in tarkastelujaksolla (4/2024–3/2025) tutkittu ja nostettu joitakin rikossyytteitä (ml. artikla 188C ”lapsikauppa”, artikla 188D ”alaikäisten käyttäminen rikosten tekemiseen”, artikla 213 ”prostituutioon houkuttelu”, artikla 213A ”alaikäisen henkilön prostituution hyväksikäyttö”, artikla 214 ”pakottaminen prostituutioon” ja artikla 217A ”kaupallisen seksin hankkiminen lapselta”).[footnoteRef:64]  [64:  USDOS 9/2025.] 

Oikeusprosessin haasteet  
Kolumbian viranomaisten puutteelliset tiedot ihmiskaupasta ovat USDOS:in mukaan johtaneet heikkoihin tai olemattomiin uhrien tunnistamis- ja ohjaustoimiin. USDOS:in tarkastelujaksolla lainvalvontaviranomaiset eivät tunnistaneet uhreja oma-aloitteisesti, eikä heillä ollut tunnistamista koskevaa menettelytapaohjetta. Viranomaiset ovat luottaneet uhrien omaan ilmoitukseen ja arvioineet, että uhrit luottavat riittävästi poliisiin ilmoittaakseen itse hyväksikäytöstään. Kansalaisyhteiskunnan toimijoiden mukaan uhrit eivät kuitenkaan luota viranomaisiin ja pelkäävät kostotoimia. Lainvalvontaviranomaiset eivät ole tienneet miten toimia tunnistaessaan aikuisen uhrin, koska tunnistamisen jälkeen ei ole ollut käytettävissä tahoja uhrien avustamiseksi. Uhrien tunnistamisen puutteellisuuden vuoksi viranomaiset ovat rankaisseet ihmiskaupan uhreja (mm. rikollisuuteen ja taistelijoiksi pakkovärvättyjä lapsia) epäasianmukaisesti sellaisista rikoksista, jotka olivat suoraa seurausta ihmiskaupasta.[footnoteRef:65] [65:  USDOS 9/2025.] 

USDOS:in ihmiskaupparaportissa mainitaan korruptio ja viranomaisten osallisuus ihmiskaupparikoksiin merkittävänä huolenaiheena. Korruptio ja ihmiskauppa kytkeytyvät toisiinsa ja molemmat hyötyvät toisistaan. Korruptiota ylläpidetään ihmiskaupasta saatavilla tuloilla, joita käytetään lahjusten maksamiseen.[footnoteRef:66] Myös YK:n ihmiskaupparaportoija korostaa, että Kolumbian oikeuslaitoksen riippumattomuudessa on puutteita ja se on altis korruptiolle. Lisäksi rikollisjärjestöt ja aseistetut ryhmät voivat esittää väkivaltaisia uhkauksia.[footnoteRef:67]  [66:  USDOS 9/2025.]  [67:  UN HRC 20.5.2024, s. 16.] 

ASF (Abogados Sin Fronteras), Caribe Afirmativo ja Espacios de Mujer -järjestöt (jälkimmäisistä järjestöistä lisää myöhemmin) esittivät maaliskuussa 2026 Amerikan ihmisoikeuskomissiolle (Comisión Interamericana de Derechos Humanos, CIDH) todisteita ihmiskaupan uhrien suojelun ja korvauksien puutteista Kolumbiassa. Tilaisuudessa esiteltiin tutkimus, jossa analysoitiin 43 vuosina 2006–2023 annettua tuomioistuimen päätöstä ihmiskauppatapauksista. Analyysin mukaan maalla on edistykselliset lait ja kansainväliset sitoumukset, mutta niiden soveltaminen tuomioistuimissa on rajallista. 97 % analysoiduista tuomioista keskittyy yksinomaan seksuaalisen hyväksikäytön tapauksiin. Muut ihmiskaupan muodot, kuten pakkotyö, kotiapulaisorjuus tai orja-avioliitto, esiintyvät tuomioissa hyvin harvoin, vaikka näistä muodoista on olemassa rekisteritietoja ja ilmoituksia. Joissakin tapauksissa tuomioistuinten perustelut heijastavat stereotypioita, jotka voivat vaikuttaa uhrien uskottavuuteen, erityisesti kun kyseessä ovat naiset tai seksuaali- tai sukupuolivähemmistöihin kuuluvat (LGBTIQ+) henkilöt. Toinen merkittävä haaste on luotettavan tutkinnan puute. Usein uhrin todistus muodostuu oikeudenkäynneissä pääasialliseksi ja toisinaan ainoaksi todisteeksi. Tämä lisää uhrien todistustaakkaa ja heikentää mahdollisuuksia langettaa raskaita tuomioita. 89 %:issa analysoiduista tuomioista ei sovellettu täysimääräisen korvauksen menettelyä. Jotkut joutuvat odottamaan kuukausia tai jopa vuosia, ennen kuin rikostutkinta käynnistyy. Toiset kohtaavat hallinnollisia esteitä, jotka vaikeuttavat heidän asemansa tunnustamista uhreina. LGBTIQ+-henkilöt kohtaavat lisää syrjintää yrittäessään saada suojelua viranomaisilta.[footnoteRef:68]  [68:  ASF Canadá 13.3.2026. Koko tutkimus ks. ASF Canadá 2024.] 

Myös USDOS:in ihmiskaupparaportin mukaan syytteiden nostaminen ihmiskauppiaita vastaan on puutteellista. Viranomaiset eivät nostaneet syytteitä tai tuominneet vuonna 2024 yhtään työperäiseen ihmiskauppaan syyllistynyttä henkilöä seitsemättä vuotta peräkkäin. Syyttäjänvirasto tutki vuonna 2023 yhteensä 51 ja vuonna 2024 yhteensä 50 ihmiskauppatapausta 188A pykälän nojalla, sekä lisäksi kaksi pakkotyöhön liittyvää tapausta Syyttäjänvirasto nosti myös syytteet joistakin seksikaupparikoksista rikoslain artiklojen 213, 213A, 214 ja 2017A nojalla. Viranomaiset tutkivat myös 379 mahdollista ihmiskauppatapausta, joissa hyväksikäytön muotoa ei ollut määritelty (235 vuonna 2023). Kansallisen poliisin seksirikoksia tutkiva yksikkö aloitti vuonna 2024 yhteensä 267 ihmiskauppatapauksen tutkinnan rikoslain artiklojen 213A, 214  ja 217A nojalla. Vastaava luku oli vuonna 2023 pienempi (109).[footnoteRef:69]  [69:  USDOS 9/2025.] 

Kolumbian rikoslaki kriminalisoi erillisissä säädöksissä laittomien aseellisten ryhmien harjoittaman lasten pakkovärväyksen ja pakotetun rikollisen toiminnan. Kolumbian syyttäjät eivät kuitenkaan USDOS:in tarkastelujaksolla käsitelleet tai tutkineet näitä rikoksia mahdollisina ihmiskaupparikoksina, edes sellaisissa tapauksissa, jotka näyttivät täyttävän kansainvälisen oikeuden ihmiskaupan määritelmän. Syyttäjänvirasto nosti syytteen joissakin tapauksissa, joissa lapsia oli pakotettu rikolliseen toimintaan, soveltaen rikoslain artiklaa 188D. Tämän artiklan mukaiset rangaistukset ovat samankaltaisia kuin artikla 188A:n mukaiset rangaistukset.[footnoteRef:70]  [70:  USDOS 9/2025.] 

ihmiskaupan vastaiset toimet
USDOS:in vuosittain julkaisemissa eri maita käsittelevissä ihmiskaupparaporteissa maat arvioidaan nelitasoisella portaikolla ihmiskaupan vastaisten toimien perusteella.[footnoteRef:71] USDOS:in raportointijaksolla Kolumbian toimet eivät olleet yhtä järeitä ja pitkäjänteisiä kuin edellisellä raportointikaudella, minkä vuoksi Kolumbia alennettiin tasolle 2 (tier 2).[footnoteRef:72]  [71:  Tasot ovat parhaasta heikoimpaan seuraavat: tier 1, tier 2, tier 2 watch list ja tier 3. Lisätietoja tasoista ks. https://2009-2017.state.gov/j/tip/rls/tiprpt/2011/164221.htm. ]  [72:  USDOS 9/2025.] 

Kansainvälinen siirtolaisuusjärjestö IOM johtaa valtakunnallisia kampanjoita, joissa keskitytään ihmiskaupan ennaltaehkäisyyn, tietoisuuden lisäämiseen ja kouluttamiseen. IOM kohdistaa näitä toimia virkamiehiin, maahanmuuttajiin ja paikallisiin yhteisöihin.[footnoteRef:73] Kansallinen poliisi toteuttaa lapsille ja nuorille suunnattua ”Abre tus Ojos” (Open Your Eyes) -ohjelmaa, joka koostuu ennaltaehkäisevistä toimista oppimisen kautta ja puuttuu riskitekijöihin ja syihin, jotka altistavat lapset ja nuoret haavoittuville tilanteille.[footnoteRef:74] Lisäksi muutamat kansalaisjärjestöt tekevät ennaltaehkäisevää työtä.[footnoteRef:75] [73:  IOM [päiväämätön].]  [74:  Policía Nacional de Colombia [päiväämätön].]  [75:  Ks. esim. Corporación Espacios de Mujer 21.3.2026; Valientes Colombia [päiväämätön]; Fundación Renacer [päiväämätön]a.] 

[bookmark: _Hlk240277479]Kolumbian kansalliset viranomaiset ovat järjestäneet koulutusta ihmiskaupparikoksista eri alojen virkamiehille. Kunnallisella ja departementtitasoisilla viranomaisilla on kuitenkin puutteellisesti tietoa ihmiskaupasta mm. henkilöstön suuren vaihtuvuuden vuoksi.[footnoteRef:76]  [76:  USDOS 9/2025.] 

Bogotán pääkaupunkialueella on julkinen toimenpideohjelma ihmiskaupan torjumiseksi vuosina 2022–2031. Sen pohjalta pyritään esimerkiksi luomaan lapsille, nuorille ja naisille turistien harjoittamasta seksuaalisesta hyväksikäytöstä vapaita ja turvallisia alueita.[footnoteRef:77] [77:  Instituto Distrital de Turismo 2024, s. 9.] 

Kolumbian viranomaiset ovat ottaneet käyttöön ilmaisen kansallisen (018000522020) ja kansainvälisen (5716001035) puhelinnumeron ja sähköpostiosoitteen ineatratadepersonas@mininterior.gov.co ihmiskaupan uhreille tai nimettömille ilmoituksille.[footnoteRef:78] [78:  Ministerio de Justicia y del Derecho 25.8.2026.] 

Kolumbian maahanmuuttoviranomainen Migración Colombia[footnoteRef:79] on kehittänyt LibertApp-sovelluksen, jonka avulla voi ilmoittaa ihmiskauppatapauksista ja aktivoida hätänapin, joka välittää uhrin sijainnin viranomaisille. Vuodesta 2020 lokakuuhun 2025 mennessä sovellusta ladattiin lähes 9000 kertaa, ja sen kautta tehtiin joitakin satoja ilmoituksia. Järjestelmän ansiosta pelastettiin 48 uhria.[footnoteRef:80]  [79:  Lisätietoja viranomaisesta https://portal.migracioncolombia.gov.co/en/about-migration-colombia/who-we-are. ]  [80:  La Opinión 6.11.2025.] 

Ihmiskaupan uhreille tarjottava tuki sekä pääsy tuen piiriin? Toimet uudelleen uhriutumista vastaan?
Laissa määrätty apu ja avun koordinointi
Uhreille tarjottava apu jaetaan hätäapuun ja pitkäaikaiseen apuun. Lain no 985 artiklassa 7 määrätään, että välittömän hätäavun ohjelmien on turvattava vähintään a) uhrin paluu alkuperäiselle asuinalueelleen, jos uhri toivoo näin; b) turvallisuus; c) majoitus; d) asianmukainen lääketieteellinen ja psykologinen apu sekä e) tietoa ja oikeudellista neuvontaa oikeuksista ja noudatettavista oikeudellisista menettelyistä. Uhreille annettava välitön hätäapu on rajoituksetonta, mutta pitkäaikaisen avun ehtona on uhrin osallistuminen rikosoikeudenkäyntiin. Pitkäaikainen apu sisältää koulutusta ja tukea työnhaussa sekä oikeudellista tukea erityisesti korvausvaatimuksia koskevissa menettelyissä. Laissa on lisäksi määrätty konsuli- ja kotiuttamisavun antamisesta ulkomailla oleville uhreille.[footnoteRef:81]  [81:  UN HRC 24.5.2024, s. 13.] 

Alaikäisten uhrien suojelusta vastaa Kolumbian perhehuoltoinstituutti ICBF  ja aikuisten uhrien suojelusta sisäministeriö[footnoteRef:82], jossa  toimii ihmiskaupan torjunnan operaatiokeskus COAT[footnoteRef:83].  Presidentin asetuksella 1066 vastuu uhrien hoidosta on siirretty departementtien ja kuntien alueellisille komiteoille. Tämä on luonut aukon suojelujärjestelmään, koska komiteat ovat alirahoitettuja ja henkilöstöresursseiltaan vajavaisia toimijoita. Sisäministeriö on osoittanut varoja mm. tekniseen tukeen, hallinnolliseen koordinointiin, kuljetuksiin ja valmiuksien kehittämiseen, mutta ei ole pystynyt tarjoamaan rahoitusta yksittäisten uhrien auttamiseen.[footnoteRef:84] [82:  USDOS 9/2025.]  [83:  Corporación Espacios de Mujer [päiväämätön]a; USDOS 9/2025.]  [84:  USDOS 9/2025.] 

Tarjottu apu, uudelleen uhriutuminen
YK:n ihmiskaupparaportoijan mukaan lainsäädännön soveltaminen on käytännössä  puutteellista rahoituksen ja henkilöstön riittämättömyyden vuoksi, etenkin alueellisissa hallintoyksiköissä [ilmeisesti tarkoittaen departementti- ja kuntatasoa]. Valtion läsnäolo on vähäistä sekä maaseudulla että aseellisten ryhmien kontrolloimilla alueilla, ja  aseellisten ryhmien läsnäolo voi pahentaa tilannetta jo valmiiksi valtion kontrollin ulkopuolelle jäävillä syrjäisillä maaseutualueilla. Aseellisten ryhmien kontrolloimilla alueilla siviiliviranomaisia ei ole riittävästi läsnä. Tukea Kolumbiassa tarjoavat kansainväliset järjestöt, kansalaisjärjestöt ja uskonnolliset ryhmät, mutta apu on tilapäistä eikä kattavaa tai pitkäaikaista. Avun ja suojelun puuttuessa uhrit ovat alttiita uudelleen uhriutumiselle sekä ase- ja rikollisryhmien kostotoimille.[footnoteRef:85]  [85:  UN HRC 20.5.2024, s. 13–14.] 

USDOS:in raportin tarkastelujaksolla uhrien hätäapu saattoi sisältää lääketieteellisen ja psykologisen tutkimuksen, vaatteita, hygieniapaketteja, matka- ja henkilöllisyysasiakirjojen myöntämisen sekä majoituksen viideksi päiväksi. Aikaa saatettiin pidentää enintään viidellä lisäpäivällä. Joissakin tapauksissa viranomaiset saattoivat antaa suostumuksensa tarjota pidempiaikaista apua, joka saattoi sisältää koulutusta, apua työpaikan löytämisessä sekä  taloudellista tukea ja oikeudellista apua, ml. todistajainsuojelua. Hallituksella ei ollut turvakoteja aikuisille tai pakkotyön uhreille.[footnoteRef:86] Myös GI-TOC-verkoston raportissa mainitaan, että todistajien suojeluohjelmat ovat puutteellisia.[footnoteRef:87] [86:  USDOS 9/2025.]  [87:  GI-TOC 2026, s. 7.] 

YK:n ihmiskaupparaportoijan mukaan uhrien majoituspaikkojen puute on erityisen huolestuttavaa. Kolumbian perhehuoltoinstituutti  oli myöntänyt osittaista rahoitusta kahdelle, alaikäisiä ihmiskaupan uhreja majoittavalle turvakodille. Erityisen akuuttia oli ihmiskaupparaportoijan mukaan turvakotien puute muuttoliikkeestä kärsivillä raja-alueilla. Paikallistasolla Bogotá oli ainoa, joka oli varannut määrärahoja uhrien suojeluun (vuodesta 2022 alkaen).[footnoteRef:88] [88:  UN HRC 24.5.2024, s. 14.] 

USDOS:in raportointikaudella viranomaisten suojelutoimet vähenivät vuotta aiempaan verrattuna. Uhrien tukipalvelut olivat riittämättömiä, eikä viranomaisten painotus ”pintapuoliseen hätäapuun” vastannut uhrien tarpeita saada pitkäaikaista ja monialaista apua. Hallitus irtisanoi toukokuussa 2024 sopimuksen erään kansalaisjärjestön kanssa aikuisten uhrien tukemisesta, ml. hätämajoituspaikat. Tämän seurauksena palveluja saaneet uhrit jäivät alttiiksi uudelleen uhriutumiselle ja noin 85–95 % tunnistetuista aikuisista uhreista jäi ilman riittävää hoitoa, erityisesti majoitusta.[footnoteRef:89]  [89:  USDOS 9/2025.] 

YK:n ihmiskaupparaportoijan mukaan seksityöhön perustuvan ihmiskaupan uhreille tukea tarjosivat pääasiassa kansalaisjärjestöt ja uskonnolliset yhteisöt. Turvallisen majoituksen ja pitkäaikaisen avun saatavuus oli rajoitettua, mikä on johtanut jatkuviin uudelleen uhriutumisiin sekä kostotoimien riskiin uhreja ja heidän perheitään kohtaan. Lisäksi uhrien mahdollisuudet saada oikeusapua ja korvauksia ovat olleet rajallisia. Jotkut uhrit eivät saaneet minkäänlaista korvausta tai oikeusapua, ja he olivat vailla psykososiaalista tukea ja majoitusta sekä työ- tai koulutuspaikkaa.[footnoteRef:90] [90:  UN HRC 24.5.2024, s. 10.] 

Tässä tieto keskeisistä [mainittu useissa lähteissä] kansalaisjärjestöistä: Antioquian departementissa sijaitsevassa[footnoteRef:91] Medellínin kaupungissa toimii Corporación Espacios de Mujer -kansalaisjärjestö, joka pyrkii ehkäisemään ihmiskauppaa, tekee tutkimusta ja vaikuttamistyötä sekä tarjoaa apua.[footnoteRef:92] Lisäksi ainakin Fundación Renacer tarjoaa oikeudellista neuvontaa ja terapeuttista hoitoa seksuaalisen väkivallan ja hyväksikäytön uhreiksi joutuneille (mahdollisesti etenkin muille kuin ihmiskaupan uhreille) tytöille, pojille ja nuorille. Järjestöllä on kaksi erikoistunutta hoitokeskusta Cartagenassa ja yksi Riohachassa.[footnoteRef:93] Valientes Colombia -järjestöllä on uhreille suunnattu tukipalvelu, joka tarjoaa erikoistunutta psykologista apua.[footnoteRef:94] Caribe Afirmativo -järjestö tarjoaa apua seksuaali- ja sukupuolivähemmistöille.[footnoteRef:95] [91:  UN Geospatial 1.3.2026.]  [92:  Corporación Espacios de Mujer [päiväämätön]b.]  [93:  Fundación Renacer [päiväämätön]b.]  [94:  Valientes Colombia [päiväämätön].]  [95:  Caribe Afirmativo [päiväämätön].] 

Tietoa muistakin kansalaisjärjestöistä löytyy, mutta niistä löytyvien tietojen perusteella toiminta saattaa olla vähäistä tai loppunut tai ne saattavat toimia yleisemmällä tasolla ihmisoikeuksien parissa lähinnä vaikuttamistyötä tehden.[footnoteRef:96]  [96:  Esim. Centro de Pensamiento sobre Trata de Personas on päivittänyt tietoa toiminnastaan viimeksi vuonna 2012, ks. https://cptratadepersonas.wordpress.com/sobre-nosotros/; Defensores de Vidas on verkosto, joka on keskittynyt ihmisoikeusrikkomusten ehkäisemiseen, ks. https://tratadepersonas.org/; Marcela Loaiza Foundation tekee vaikuttamistyötä ihmiskaupan ehkäisemiseksi ja auttaa uhreja, ks. https://www.marcelaloaizafoundation.com/. ] 

USDOS:in mukaan vuonna 2024 järjestöt [USDOS ei määritellyt järjestöjä tarkemmin] tarjosivat hätäapua 175 uhrille, mielenterveydellistä tukea 158 uhrille ja oikeudellista apua 160 uhrille. COAT:n virkamiesten ilmoituksen mukaan 163 uhria sai majoitusapua (”shelter assistance”), ml. 43 aikuista uhria, jotka saivat hätämajoitusta vuoden 2024 alkupuolella majoituskeskuksessa ennen sen sulkemista. Viranomaisten mukaan 62 uhria sai jonkinlaista keskipitkän aikavälin apua, ml. ammattikoulutusta, tukea koulutukseen palaamisen tukea ja työpaikan löytämiseen.[footnoteRef:97]  [97:  USDOS 9/2025.] 

[bookmark: _Hlk240369070]ICBF hoitaa alaikäisten osalta ”hallinnollisia menettelyjä oikeuksien palauttamiseksi” (El Proceso Administrativo de Restablecimiento de Derechos, PARD).[footnoteRef:98] ICBF:n virkamiesten mukaan 23 lasta otettiin [ilmeisesti vuonna 2024] PARD-menettelyyn mahdollisten ihmiskaupparikosten jälkeen. USDOS mainitsee, että kansalaisyhteiskunnan toimijoiden mukaan palvelut eivät aina ole olleet riittävän erikoistuneita vastaamaan ihmiskaupan uhrien tarpeisiin. Erään USDOS:in siteeraaman raportin mukaan lähes 4 900 criadazgo-tilanteissa ollutta lasta, joista osa saattoi olla ihmiskaupan uhreja, aloitti PARD-menettelyn vuosina 2019–2023. Eräs kansalaisjärjestö kertoi, että hallitus painotti lapsiuhrien palauttamista perheisiinsä, jolloin lapsiuhrit jäivät alttiiksi uudelleen uhriutumiselle. Nopeat palautukset olivat joissakin tapauksissa vastoin kansalaisjärjestöjen suosituksia viivästyttää palautusta.[footnoteRef:99] ICBF rahoitti USDOS:in tarkastelujaksolla osittain kahta lapsiuhrien turvakotia. Turvakotien määrä ja ICBF:n myöntämä rahoitus eivät kuitenkaan olleet riittäviä uhrien tarvitseman kattavan avun tarjoamiseksi. ICBF:n paikalliset virkamiehet Bogotássa ylläpitivät kaupallisen seksuaalisen hyväksikäytön lapsiuhrien turvakotia, jossa voitiin tarjota hoitoa ihmiskaupan uhreille.[footnoteRef:100]  [98:  ICBF [päiväämätön].]  [99:  USDOS 9/2025.]  [100:  USDOS 9/2025.] 

Tietoja vastauksesta
Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.
Information on the response
This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

